Tammisaaren vaakuna
**Tammisaaren vaakuna** oli Tammisaaren kaupungin tunnus ja samalla puhuva vaakuna. Vaakunan tammiaihe perustuu kaupunginsinettiin jo 1500-luvulta. Vaakunan selitys kuuluu: "hopeakentässä vihreä tammi, jonka terhot punaiset".

Vaakunan historiaa
------------------

Tammisaaren kaupunki perustettiin vuonna 1546 Pohjan pitäjässä sijainneen Tammisaaren kuninkaankartanon maille. Kaupungille myönnettiin sen nimeen viittaava tammiaiheinen sinetti 1500-luvun loppupuolella. Vanhin säilinyt vedos sinetistä on ajoitettu vuodelle 1594.

Vuonna 1753 kaupungille laadittiin käyttöön uusi sinetti, jossa kuvattiin kaupungin sijaintiin viitaten niemellä kasvava tammi sekä alueen elinkeinoja kuvanneita humalaköynnöksiä, kalastajia ja purjevene. Uudesta sinetistä oli käytössä useita melleja, joissa käytettiin yksittäisiä aiheita alkuperäisestä sinetistä. 1800-luvun tavan mukaisesti sinetin aiheet kuvattiin usein myös vaakunamaisesti kilvelle sijoitettuna.

Vuonna 1860 venäläinen heraldikko Bernhard von Köhne laati muiden Suomen suuriruhtinaskunnan kaupunkien tapaan oman ehdotuksensa Tammisaaren vaakunaksi. Ehdotuksessaan Köhne käytti kaupungin alkuperäisen 1500-luvun sinetin tammea, jonka hän asetti luonnonvärisenä kultaiselle kentälle. Vaikkeikaan Köhnen ehdotus vakiintunut kaupungin käyttöön, päätyi sen perusajatus lopulta Valtionarkiston heraldikkona toimineen George Granfeltin vaakunamalliin vuonna 1892. Granfeltin mukaelma vaakunasta vakiintuikin Tammisaaren tunnukseksi.

1950-luvulta alkaen useat Suomen kaupungeista alkoivat uudistamaan usein heraldisesti heikkoina nähtyjä vaakunoitaan, jolloin myös Tammisaaren vaakuna päätettiin uusia. Uuden vaakunan piirsi käytössä olleen vaakunan pohjalta uudelleen ruotsalaisheraldikko Sven Sköld vuonna 1952. Uudessa vaakunassa luonnonvärinen tammi muutettiin kokonaan vihreäksi ja kultaiset tammenterhot punaisiksi. Tammisaaren kaupunginvaltuusto hyväksyi vaakunan 27. maaliskuuta 1952, sisäasiainministeriön vahvistaessa sen käyttöön 14. toukokuuta samana vuonna.

Vaakuna jäi epäviralliseksi kotiseutuvaakunaksi 2009, kun Tammisaari, Karjaa ja Pohja yhdistyivät Raaseporin kaupungiksi.

Galleria
--------

* George Granfeltin piirros Tammisaaren vuoden 1594 sinetistä.George Granfeltin piirros Tammisaaren vuoden 1594 sinetistä.
* Tammisaaren vuoden 1753 sinetti.Tammisaaren vuoden 1753 sinetti.
* Eräs käytössä ollut malli vuoden 1753 sinetistä.Eräs käytössä ollut malli vuoden 1753 sinetistä.
* 1840-luvun vaakunamukaelma vuoden 1753 sinetistä. Turun museokeskuksen kokoelma.1840-luvun vaakunamukaelma vuoden 1753 sinetistä. Turun museokeskuksen kokoelma.
* Tammisaaren vaakuna C. W. Gyldénin kartassa vuodelta 1843.Tammisaaren vaakuna C. W. Gyldénin kartassa vuodelta 1843.
* Bernhard von Köhnen laatimia kaupungin käytössä olleisiin sinetteihin perustuvia vaakunaluonnoksia vuodelta 1860.Bernhard von Köhnen laatimia kaupungin käytössä olleisiin sinetteihin perustuvia vaakunaluonnoksia vuodelta 1860.
* Von Köhnen ehdotus Tammisaaren vaakunaksi vuodelta 1860. Kolkka viittaa kaupungin sijaintiin Uudenmaan läänissä.Von Köhnen ehdotus Tammisaaren vaakunaksi vuodelta 1860. Kolkka viittaa kaupungin sijaintiin Uudenmaan läänissä.
* Tammisaaren vaakuna G. Granfeltin vuoden 1892 teoksessa Finlands städers vapen.Tammisaaren vaakuna G. Granfeltin vuoden 1892 teoksessa *Finlands städers vapen*.
* Tammisaaren vaakuna Finlands städers vapen -postikorttikokoelmasta 1900-luvun alusta.Tammisaaren vaakuna *Finlands städers vapen* -postikorttikokoelmasta 1900-luvun alusta.
* Tammisaaren vaakuna vuoden 1946 postimerkissä.Tammisaaren vaakuna vuoden 1946 postimerkissä.

Katso myös
----------

* Tammisaaren maalaiskunnan vaakuna

Lähteet
-------

* *Suomen kunnallisvaakunat*, s. 121. Suomen Kunnallisliitto, 1982. ISBN 951-773-085-3.
* Sisäasiainministeriön vahvistamat kaupunkien, kauppaloiden ja kuntien vaakunat I:13 Tammisaari Kansallisarkiston digitaaliarkisto.  [vanhentunut linkki]
* Jussi Iltanen: *Suomen kuntavaakunat*, s. 58-59. Karttakeskus, 2013.

### Viitteet

1. ↑  Jussi Iltanen: *Suomen kuntavaakunat*, s. 58-59. Karttakeskus, 2013.
2. ↑  EUROPEANA HERALDICA Kansallisarkisto. Viitattu 18.5.2021.

Aiheesta muualla
----------------

Kirjallisuutta venäjäksi
* Бойко Дм. А. *Геральдика Великого Княжества Финляндского*. – Запорожье, 2013.